อุตสาหกรรมและการแข่งขัน 

โครงสร้างของอุตสาหกรรมและภาวะการแข่งขัน

ข้อมูลอุตสาหกรรมและการแข่งขันกับบริษัทโดยตรงที่เปิดเผยโดยทั่วไปที่ชัดเจนสามารถสอบทานได้มีน้อยมาก
จากข้อมูลอุตสาหกรรมผลิตภัณฑ์พลาสติกปี 2544 ที่รวบรวมโดยภาควิชาวิศวกรรมเคมี
คณะวิศวกรรมศาสตร์ จุฬาลงกรณ์มหาวิทยาลัย
ที่ใช้ในการจัดทำแผนแม่บทอุตสาหกรรมพลาสติกที่เริ่มดำเนินการตั้งแต่เดือนกุมพาพันธ์ที่ผ่านมา
ซึ่งมีข้อมูลอุตสาหกรรมที่เกี่ยวข้องกับธุรกิจของบริษัทดังนี้

1) จากกลุ่มอุตสาหกรรมผลิตภัณฑ์พลาสติกที่จัดอยู่ใน 13 สาขาอุตสาหกรรมที่มีศักยภาพ
ในกลุ่มอุตสาหกรรมขนาดกลางและย่อมฯ มีจำนวนโรงงานที่ขยายกิจการมากที่สุดติดต่อกันมา 5 ปี
ล่าสุดปี 2544 มีจำนวนโรงงานที่ขยายกิจการ 22 โรงงาน คิดเป็น 23%ของทั้งหมด

2) จากข้อมูลกลุ่มอุตสาหกรรมพลาสติกตามข้อ 1 ผลิตภัณฑ์บรรจุภัณฑ์ที่เป็น 1 ใน 10
ประเภทผลิตผลิตภัณฑ์ มีจำนวน โรงงาน จำนวนคนงาน และเงินทุนจดทะเบียน คือ 1,772 โรง
25,124 คน และ 32,600 ล้านบาท ตามลำดับ คิดเป็น 41.90% 22.82% และ 30.29%
ของทั้งหมด ถือเป็นอันดับสูงสุดใน 10 ประเภท ยกเว้น ในด้านจำนวนคนงานที่เป็นอันดับ 2
รองจากกลุ่มอื่นฯที่มีจำนวนคนงาน 26,219 คน

3)
จากข้อมูลโรงงานผลิตพลาสติกที่ได้รับการส่งเสริมจากสำนักงานคณะกรรมการส่งเสริมการลงทุน(พ.ศ.
2530–2545) 13 ประเภท ประเภทผลิตภัณฑ์ บรรจุภัณฑ์ 1 ใน 13 ประเภท
นั้นมีจำนวนโรงงานที่ได้รับการส่งเสริม 146 โรงงาน จากทั้งหมด 743 โรงงาน คิดเป็น 20%
ของทั้งหมด ซึ่งเป็นอันดับ 2 รองจาก ประเภทผลิตภัณฑ์
พลาสติกอื่นฯที่มีจำนวนโรงงานที่ได้รับส่งเสริม 23%

จะเห็นได้ว่าภาพรวมของผลิตภัณฑ์บรรจุภัณฑ์
มีอัตราการเติบโตที่น่าสนใจสูงเพราะมีการขยายตัวสูงมากกว่าผลิตภัณฑ์อื่นฯ
ซึ่งจะเห็นเป็นแนวโน้มที่สามารถเทียบเคียงกับผลิตภัณฑ์ของบริษัทฯที่มีอัตราการเติบโตมาเป็นลำดับ
ภายใต้การเปลี่ยนแปลงที่สำคัญดังนี้

ความต้องการของผู้บริโภคที่ทำให้ผลิตภัณฑ์ต่างๆมีวงจรชีวิตแตกต่างกันไป

ประเภทผลิตภัณฑ์ที่มีความหลากหลาย ปรับเปลี่ยนไปตามประเภทของวัตถุดิบ และเทคโนโลยี

การจัดกลุ่มบรรจุภัณฑ์ที่มีความทับซ้อนกับประเภทผลิตภัณฑ์เกี่ยวโยงสัมพันธ์กันเช่น การพิมพ์

ดังนั้นภาพของอุตสาหกรรมของบริษัทจึงมีข้อจำกัดในการประเมินหรือสรุปภาพที่ชัดเจน
แต่ก็สามารถที่จะพยายามมองได้ตามแต่ละช่วงเวลาและวัตถุประสงค์ตามแต่ละกรณี

เนื่องจากบริษัทฯก็อยู่ในอุตสาหกรรมการผลิตพลาสติกฟิล์มเพื่อใช้บรรจุภัณฑ์
ซึ่งผลิตภัณฑ์ส่วนใหญ่จำหน่ายให้กับผู้ผลิตอุตสาหกรรมสินค้าอุปโภคและบริโภคซึ่งสินค้าดังกล่าวมีความจำเป็นต่อชีวิตประจำวันอย่างกว้างขวางโดยเฉพาะปัจจุบันประโยชน์ของพลาสติกมีความหลากหลาย
และมีความนิยมใช้ผลิตภัณฑ์ด้านนี้อย่างกว้างขวางมากขึ้นเป็นลำดับ

การออกแบบบรรจุภัณฑ์มีความหลากหลายในรูปแบบสวยงาม การใช้งานที่เหมาะสมทันสมัย
เป็นที่พึงพอใจของลูกค้านั้นคงต้องมีความเข้าใจในทุกๆเรื่องของคุณสมบัติที่แท้จริงของความหลากหลายของวัตถุดิบต่างๆ
รวมทั้งความซับซ้อนของขั้นตอนการผลิต และการพิมพ์

เป็นที่ทราบกันดีว่าอุตสาหกรรมผลิตพลาสติกฟิล์มเพื่อใช้บรรจุภัณฑ์ การพิมพ์
เป็นอุตสาหกรรมที่ต้องใช้เงินลงทุนสูง การผลิตจำเป็นต้องใช้เทคโนโลยีที่ทันสมัย
และแรงงานที่มีฝีมือที่มีความชำนาญ รวมทั้งอุปสรรคทางด้านการตลาด
ส่งผลให้ผู้ที่จะเข้ามาทำอุตสาหกรรมประเภทนี้ค่อนข้างยากพอสมควร ซึ่งผู้ที่อยู่ในอุตสาหกรรมนี้ได้
ต้องเข้าใจถึงความต้องการและการพัฒนาผลิตภัณฑ์ตลอดจนปรับ Facility
ได้สอดคล้องกับความต้องการของลูกค้าอย่างแท้จริง

ตลอดระยะเวลาการประกอบธุรกิจที่ยาวนานกว่า 15 ปีที่ผ่านมา
เห็นได้ว่าบริษัทฯยังคงสามารถรักษาระดับในส่วนแบ่งตลาดได้เป็นอย่างดี
ซึ่งสามารถชี้ให้เห็นถึงปัจจัยแห่งความสำเร็จ (Key Success Factors) ของบริษัทฯ
สามารถสรุปได้พอสังเขปดังนี้

1.  จุดแข็งทางด้านการตลาด

    1.  ความมีชื่อเสียงและเป็นที่ไว้วางใจของบริษัทลูกค้าที่มีต่อบริษัทฯ

    2.  บริษัทฯ มีชื่อเสียงทางด้านคุณภาพ ซึ่งบริษัทฯ
        ถือเป็นความรับผิดชอบในการผลิตสินค้าให้ได้คุณภาพ
        รวมทั้งการพัฒนาระดับคุณภาพให้สูงขึ้น

    3.  บริษัทฯ มีชื่อเสียงที่ดีในการให้บริการโดยทีมงานขายที่มีความรู้ ความชำนาญ
        และมีประสบการณ์

    4.  มีทีมงานที่มีความเป็นมืออาชีพ

2.  จุดแข็งทางด้านการผลิต

    1.  บริษัทฯมีความพร้อมในอุปกรณ์การผลิต เทคโนโลยีที่ทันสมัย
        มีความเข้าใจในเรื่องเทคนิคและ Q.C. มีการพัฒนาผลิตภัณฑ์
        โดยสามารถเข้าถึงและได้รับการร่วมมืออย่างใกล้ชิดจากผู้ผลิตเม็ดพลาสติด

    2.  บริษัทฯ มีระบบที่ดี สามารถบริหารความหลากหลายของสินค้า ซึ่งเป็นลักษณะ
        Make-to-order ได้

    3.  มีพนักงานในการผลิตที่มีประสบการณ์และความชำนาญสูง

3.  จุดแข็งทั่วไปในองค์การ

    1.  จากโครงสร้างคณะกรรมการและคณะผู้บริหารของบริษัทที่กระชับ ทำให้บริษัทฯ
        สามารถตอบสนองต่อการเปลี่ยนแปลงได้เร็ว
        กล่าวคือมีความสามารถในการลดความเสี่ยงที่อาจเกิดขึ้นได้ ดังเช่น ย้ายการลงทุนจาก
        Strategic Business Unit
        ที่มีกำไรหรือส่วนแบ่งตลาดที่ลดลงไปสู่ธุรกิจใหม่ที่มีแนวโน้มที่สามารถทำกำไรได้เพิ่มมากขึ้น
        หรือมีแนวทางที่เพิ่มส่วนแบ่งตลาด

    2.  บริษัทฯ มีความยืดหยุ่นสูง ดังจะเห็นได้ว่าบริษัทฯ เลือกลงทุนในผลิตภัณฑ์ที่เป็น Niche
        Product ที่มี value-added สูง และมีคู่แข่งขันไม่มากนัก

    3.  ทีมผู้บริหารมีวิสัยทัศน์ที่ดี (Vision ) ทีมีประสบการณ์ในอุตสาหกรรมนี้มากว่า 20
        ปีสามารถเล็งเห็นถึงปัญหา และ แนวทางการแก้ไขที่ถูกต้อง มีประสิทธิผลได้อย่างดีเยี่ยม

โอกาสและอุปสรรคในอุตสาหกรรม

โอกาส

1.  เนื่องจากโครงสร้างของอุตสาหกรรมบรรจุหีบห่อมี Pull Demand
    มาจากอุตสาหกรรมเพื่อการอุปโภค และ บริโภค ซึ่งลักษณะของอุตสาหกรรมดังกล่าว
    จะมีการคิดค้น วิจัย ผลิตภัณฑ์ใหม่ ๆ อยู่เสมอ เพื่อกระตุ้นกำลังซื้อของผู้อุปโภค บริโภค
    ซึ่งสามารถกล่าวได้ว่าการเติบโตของตลาดยังคงมีสูง
    ซึ่งนำไปสู่โอกาสในการขยายตัวของบริษัทฯต่อไป

2.  นอกจากมีการค้นคว้าวิจัยในผลิตภัณฑ์ตัวใหม่แล้ว บางบริษัทที่ยังคงใช้ผลิตภัณฑ์เดิม
    อาจยังคงต้องการที่จะเพิ่มความแปลกใหม่ให้แก่ผลิตภัณฑ์ หรืออยู่ในช่วงเทศกาล
    มีการส่งเสริมการขาย ดังนั้นจึงมีความต้องการรูปแบบการหีบห่อในลักษณะแบบ High
    Quality Packaging
    ซึ่งก็เป็นปัจจัยหนึ่งที่ช่วยส่งเสริมให้โอกาสการเติบโตของบริษัทฯยังคงมีสูง

3.  นับวันความนิยมและ Application ของพลาสติกกว้างขวางมากขึ้น

4.  จากประสบการณ์อันยาวนานของบริษัทฯ ในยุคการค้าแบบไร้พรมแดน (Globalization)
    ที่จะทำให้บริษัทฯเป็นที่รู้จักกว้างขวางทั่วโลกมีโอกาสที่จะ ส่งออกได้มากขึ้น

  อุปสรรค

1.  มีแนวโน้มที่จะมีคู่แข่งขันมากขึ้น ซึ่งบริษัทดังกล่าวมีเงินลงทุนจำนวนมาก,
    เทคโนโลยีในการผลิตที่สูง อีกทั้งมีข้อได้เปรียบจากการที่ค่าเงินบาทลดลง
    ซึ่งปัจจัยเหล่านี้ก็ทำให้เกิดข้อได้เปรียบในการแย่งส่วนแบ่งตลาด

ปัจจัยภายนอกที่มีผลกระทบต่ออุตสาหกรรม

1.  จากภาวะเศรษฐกิจที่ชะลอตัว บริษัทฯจะได้รับผลกระทบบ้าง กล่าวคือ ลูกค้าของบริษัทฯ
    ประสบกับปัญหาเศรษฐกิจ ขาดสภาพคล่องทางการเงิน บริษัทก็จะมีความเสี่ยงต่อหนี้สูญ
    ซึ่งในที่สุดบริษัทฯก็จะชะลอการขายให้แก่ลูกค้าดังกล่าวซึ่งอาจทำให้ยอดขายลดลงในที่สุด

2.  แนวโน้มการเปลี่ยนแปลงด้านภาษีต่าง ๆ เช่น นโยบายภาษีวัตถุดิบนำเข้า หรือ ภาษีส่งออก
    ต่างๆ ที่อาจมีผลกระทบต่ออุตสาหกรรมเนื่องจากยังต้องใช้วัตถุดิบนำเข้าจากต่างประเทศ

นอกจากนี้ยังสามารถอธิบายลักษณะดังต่อไปนี้ของอุตสาหกรรมแยกตามประเภทได้ดังนี้

พลาสติกฟิล์ม

1 แนวโน้มการเติบโตของตลาด

สำหรับ OPP Film, Cast Film ลูกค้าส่วนใหญ่เป็นโรงงานอุตสาหกรรมที่ใช้ผลิตภัณฑ์ของบริษัทฯ
ไปผลิตบรรจุภัณฑ์สำหรับสินค้าอุปโภคบริโภค
ดังนั้นอัตราการเติบโตของตลาดจึงเป็นไปตามอัตราส่วนความต้องการในการใช้สินค้าประเภทนี้
ซึ่งอาจกล่าวได้ว่าสินค้าประเภทนี้ยังคงเป็นที่ต้องการของตลาด
แต่เนื่องจากอยู่ในภาวะเศรษฐกิจที่ชะลอตัว ทำให้อัตราการเติบโตอยู่ในระดับที่ค่อนข้างคงที่
โดยนับวันจะมีปัจจัยที่จะกระทบมีน้ำหนักมากขึ้นเช่น
แนวโน้วอัตราภาษีนำเข้าผลิตภัณฑ์ที่อาจเปลี่ยนแปลงไม่ว่าจากนโยบายของรัฐบาลเองหรือ
แนวโน้มขององค์การค้าโลก

2 สภาพการแข่งขัน

1)  สถานภาพการเข้าตลาดของคู่แข่งรายใหม่

เนื่องจากอัตราการเติบโตของตลาดในช่วงนี้อยู่ในระดับที่ค่อนข้างคงที่
ประกอบกับการลงทุนในเทคโนโลยีต้องใช้เงินทุนจำนวนสูง และยังต้องใช้ความรู้ ความชำนาญ
ดังนั้นผู้ที่จะเข้ามาลงทุนส่วนใหญ่ จึงเป็นผู้ที่อยู่ในวงการมาก่อน
ทำให้การเข้าตลาดของผู้ลงทุนรายใหม่มีระดับความยากอยู่ในระดับที่ปานกลาง

2)  อำนาจต่อรองของผู้ซื้อ

เนื่องจากมีผู้ผลิตมากรายอยู่ในตลาด ทำให้ผู้ซื้อสามารถเลือกซื้อ Plastic Film กับผู้ผลิตได้
ทำให้อำนาจต่อรองของผู้ซื้อมีค่อนข้างมาก

3)  อำนาจต่อรองของผู้ขายวัตถุดิบ

เนื่องจากวัตถุดิบของ Plastic Film ส่วนใหญ่นำเข้าจากต่างประเทศ
ราคาจึงอิงกับราคาตลาดโลก นอกจากนี้บริษัทฯยังคงเลือกซื้อกับผู้ขายที่มีวัตถุดิบคุณภาพสูง
ซึ่งมีจำนวนน้อยราย ทำให้อำนาจต่อรองของผู้ขายอยู่ในระดับปานกลาง

ง) สินค้าทดแทน

เนื่องจากความต้องการในคุณสมบัติของ Plastic Film ขึ้นอยู่กับลักษณะของงาน
และขีดความสามารถในการป้องกันความชื้น อากาศ และแสง
ดังนั้นอาจกล่าวได้ว่ามีความสามารถในการทดแทนได้ในระดับหนึ่ง
โดยต้องดูถึงวัตถุประสงค์ในการนำไปใช้ประกอบกับราคาที่ลูกค้าเห็นว่าเหมาะสม

บริการการพิมพ์

1 แนวโน้มการเติบโตของตลาด

อัตราการเติบโตของบริการการพิมพ์ของระบบ Gravure อยู่ในระดับค่อนข้างคงที่
อันสืบเนื่องมาจากภาวะเศรษฐกิจที่ซบเซา ทำให้ความต้องการของตลาดในการใช้ Flexible
Packaging ในซองขนมขบเคี้ยว มีการเติบโตที่ไม่สูงมากนัก ส่วนตลาดของงานพิมพ์ระบบ
Roto-Letter Press ที่พิมพ์ลงบนสติ๊กเกอร์ มีอัตราการเติบโตค่อนข้างสูง
เนื่องจากอุตสาหกรรมต่าง ๆ หันมาใช้สติ๊กเกอร์เป็นฉลากสำหรับบรรจุภัณฑ์มากขึ้นแทน Shrink
Label และการ Silk Screen ลง บนบรรจุภัณฑ์ซึ่งส่วนใหญ่เป็นขวดพลาสติก
เนื่องจากการใช้สติ๊กเกอร์ ทำให้การเปลี่ยนรูปลักษณ์หรือข้อความเป็นไปได้ง่ายและรวดเร็วกว่า
ซึ่งเหมาะสมกับการส่งเสริมการขาย

ด้านลูกค้าผลิตภัณฑ์ สติ๊กเกอร์ ปัจจุบันแบ่งได้ 3 กลุ่มผลิตภัณฑ์หลัก คือ กลุ่มเครื่องสำอาง
กลุ่มน้ำมันเครื่อง และกลุ่มอื่น โดย 2 กลุ่มแรกมีสัดส่วนประมาณ 80%
จากเดิมมีการนำเข้าเป็นส่วนใหญ่ เพราะภายในประเทศมีข้อจำกัดด้านเทคนิค วัตถุดิบ
และการออกแบบ แต่นับวันจากปริมาณการสั่งซื้อผลิตภัณฑ์ที่มากขึ้นจนมีขนาดมากพอต่อการลงทุน
ปัจจัยต่าง ๆ ในการผลิตสติ๊กเกอร์ ตลอดจนประสบการณ์ที่สูงขึ้นทั้งทางด้านเทคนิคและการออกแบบ
คงทำให้มูลค่าตลาดสติ๊กเกอร์สูงขึ้น

ปัจจุบันผู้ประกอบการด้านนี้มีประมาณ 20 กว่าราย โดยส่วนหนึ่งเป็นผู้ประกอบการคนไทย
อีกส่วนหนึ่งเป็นของต่างชาติ บริษัทไทยโอ.พี.พี. จำกัด(มหาชน) ถือว่าเป็นบริษัทกลุ่มแรก ๆ
ที่เข้าสู่ตลาดผลิตภัณฑ์นี้มากกว่า 5 ปี ซึ่งเริ่มจากเป็นแนวธุรกิจ Upstream ของบริษัทฯ
ทำให้ประสบการณ์ที่ผ่านมาของทีมงานเป็นจุดเด่นที่สำคัญของบริษัทฯ
รวมทั้งลักษณะการผลิตเป็นลักษณะ Make-to-order มีการพัฒนารูปแบบอยู่ตลอดเวลา
ก็เป็นจุดแข็งของทีมงานของบริษัทฯ
ที่มีการพัฒนาติดต่อกันมาอย่างต่อเนี่องจนทำให้เทคนิคการผลิตเทียบเท่ากับคู่แข่งต่างชาติในส่วนกระบวนการผลิต
และการใช้เทคโนโลยีที่มีมากับเครื่องจักรและอุปกรณ์ต่อเนื่องก็เป็นสิ่งที่ต้องมีการวางแผนในการใช้การพัฒนา
ให้มีความเหมาะสมสอดคล้องในทุกๆขั้นตอนที่เริ่มตั้งแต่เริ่มเข้า Process
ของบริษัทฯรวมไปจนถึงหลังออกจาก Process ของบริษัทฯ
ซึ่งต้องมีการแก้ไขปรับปรุงและพัฒนาอย่างต่อเนื่อง

อย่างไรก็ตาม จุดด้อยของบริษัทฯ จะเกี่ยวข้องกับปัจจัยทางด้านวัตถุดิบบางรายการ
บางชนิดที่มีลักษณะพิเศษ ที่ต้องนำเข้ามาจากต่างประเทศ ความเร็วหรือความใกล้ชิดกับเทคนิคใหม่
ๆ ของคู่แข่งต่างชาติ รวมทั้งมีผู้ประกอบการต่างชาติมีแนวโน้มมาลงทุนในไทยมากขึ้นเรื่อย ๆ

2 สภาพการแข่งขัน

1)  สถานภาพของการเข้าตลาดของคู่แข่งรายใหม่

การเข้าตลาดของคู่แข่งรายใหม่ ในเรื่องการบริการการพิมพ์ถึงแม้จะเข้าได้ไม่ลำบากมากนัก
แต่เนื่องจากขั้นตอนการพิมพ์นั้นเป็นงานละเอียด และมีขั้นตอนมาก
ดังนั้นคู่แข่งรายใหม่ที่เข้ามาในธุรกิจนี้ที่สามารถจะทำได้ดีนั้นจึงมีน้อยราย

2)  อำนาจต่อรองของผู้ซื้อ

เนื่องจากการพิมพ์ระบบ Gravure มีผู้ประกอบการอยู่หลายราย
จึงทำให้ลูกค้ามีอำนาจต่อรองค่อนข้างสูง ส่วนการพิมพ์สติ๊กเกอร์ ซึ่งเป็นงานพิมพ์ที่ละเอียด
ลูกค้ามักเน้นคุณภาพสูงประกอบกับยังมีผู้ให้บริการด้านนี้น้อย จึงทำให้ลูกค้าไม่ค่อยต่อรอง

3)  อำนาจต่อรองของผู้ขายวัตถุดิบ

อำนาจต่อรองของผู้ขายวัตถุดิบ อยู่ที่ระดับปานกลาง
เนื่องจากคุณภาพของวัตถุดิบที่ใช้ในการพิมพ์ต้องมีคุณภาพสูงและสม่ำเสมอ
ซึ่งมีผู้ขายคุณภาพระดับนี้ไม่มากนัก

  ง) สินค้าทดแทน

สำหรับงานพิมพ์สติ๊กเกอร์ สินค้าทดแทนได้แก่ Shrink Label และการ Silk Screen
ลงบนบรรจุภัณฑ์ แต่การ Silk Screen
ลักษณะนี้มีข้อจำกัดในเรื่องความสามารถในการพิมพ์สีได้น้อยกว่า

หลอดลามิเนต

1 แนวโน้มการเติบโตของตลาด

เนื่องจากความนิยมของหลอดลามิเนตที่สูงขึ้น
ทำให้ผู้ผลิตยาสีฟันต่างหันมาใช้หลอดลามิเนตทดแทนหลอดอลูมิเนียม ทำให้ยอดสั่งซื้อมีจำนวนมาก
ซึ่งอาจกล่าวได้ว่าตลาดหลอดยาสีฟันมีการเติบโตค่อนข้างสูง
รวมถึงมีการออกแบบหลอดลามิเนตรูปลักษณ์ใหม่ ๆ เช่น หลอดใส ฯลฯ

แนวโน้มจะขึ้นอยู่กับนโยบายบริษัทข้ามชาติที่จะใช้ไทยและประเทศเพื่อนบ้านเป็นศูนย์กลางการผลิตเพื่อการส่งออก
ในภูมิภาคนี้ (Regional Supply)
ซึ่งจะมีผลทำให้กำลังการผลิตในตลาดสูงขึ้นและคงต้องติดตามต่อไปในนโยบายดังกล่าวอย่างต่อเนื่องว่าจะมีปัจจัยใดที่จะกระทบแนวโน้วดังกล่าว

2 สภาพการแข่งขัน

จากลักษณะตลาดที่มีการเติบตามการเติบโตของตลาดอุปโภคบริโภค
แต่มีข้อจำกัดในสถานภาพของการเกิดใหม่ของคู่แข่งขัน ทำให้มีผู้ประกอบการด้านนี้ไม่มากนัก

ก) สถานภาพของการเข้าตลาดของคู่แข่งรายใหม่

เนื่องจากการลงทุนในเทคโนโลยีต้องใช้เงินทุนจำนวนมาก ในขณะที่ราคาขายไม่สูงนัก
จึงทำให้คู่แข่งรายใหม่ที่จะลงทุนในผลิตภัณฑ์นี้มีน้อยราย

ข) อำนาจการต่อรองของผู้ซื้อ

สำหรับหลอดยาสีฟันผู้ซื้อซึ่งเป็นโรงงานผลิตยาสีฟันขนาดใหญ่ จึงมีอำนาจการต่อรองสูงมาก

ค) อำนาจการต่อรองของผู้ขายวัตถุดิบ

  อำนาจการต่อรองของผู้ขายวัตถุดิบอยู่ที่ระดับปานกลาง

  ง) สินค้าทดแทน

ในปัจจุบันยังมีการใช้หลอดโลหะ (Aluminium) ซึ่งมีราคาถูกกว่า
จึงถือว่าหลอดโลหะเป็นสินค้าทดแทนได้
แต่จะเห็นว่าความนิยมของตลาดได้เปลี่ยนไปใช้หลอดลามิเนตกันมาก
โดยพิจารณาถึงคุณสมบัติที่ดีกว่าของหลอดลามิเนต

กลุ่มอื่น ๆ

นอกจากการเป็นตัวแทนจำหน่ายฟิล์มหด Clysarให้กับบริษัท Dupont จากสหรัฐอเมริกา
แต่เพียงผู้เดียวแล้ว บริษัทฯก็พิจารณาและดำเนินการหารายได้จากสินค้าบางตัว
ที่มีปริมาณไม่มากนักตามความจำเป็นในการรักษาสัดส่วนทางการตลาด
และเพื่อโอกาสในการหารายได้อื่น

จำนวน ขนาดของคู่แข่งขัน และส่วนแบ่งการตลาด

บริษัทฯ ถือว่าอยู่ในตลาดบรรจุภัณฑ์ และอยู่ในตลาดอุตสาหกรรมการผลิต
ปัจจุบันผู้ประกอบการที่ดำเนินธุรกิจด้าน Packaging ในประเทศมีอยู่จำนวนมาก
ซึ่งตลาดในประเทศยังสามารถแบ่งได้หลายกลุ่ม ตลาดเป้าหมาย (Target Market) ของบริษัท
ไทย โอ.พี.พี. จำกัด (มหาชน) เป็นตลาดกลุ่มผู้ประกอบการอุตสาหกรรมสินค้าอุปโภคและบริโภค
ขนาดกลางและใหญ่ ในประเทศไทย

จำนวนของคู่แข่งขัน ในตลาดเป้าหมาย ที่ได้วางตำแหน่งผลิตภัณฑ์ไว้ แบ่งตามกลุ่มผลิตภัณฑ์ได้ ดังนี้

1.  กลุ่มพลาสติกฟิล์ม : โดยโครงสร้างของตลาดในกลุ่มนี้ โดยเฉพาะฟิล์มยืด เป็น Mass
    Product ซึ่งมีคู่แข่งขันเข้ามาในตลาดจำนวนมากราย
    ซึ่งคาดว่าบริษัทมีส่วนแบ่งการตลาดไม่น้อยกว่า 20 %

2.  กลุ่มบริการการพิมพ์ : สำหรับตลาดเป้าหมายของบริษัทฯ เป็นตลาดกลุ่มบน
    ที่แข่งขันกันในด้านเทคโนโลยีการผลิต ลูกค้าจะต้องการรูปแบบ และสีสันที่พิเศษ เช่น ตัวนูน
    ระบบซิลสกรีน 9-12 สี จึงถือเป็น Niche Market คู่แข่งภายในประเทศมีจำนวนไม่น้อยกว่า
    20 ราย

3.  กลุ่มหลอดลามิเนต : เป็นการผลิตที่ใช้เทคโนโลยีและความชำนาญเฉพาะ ถือเป็น Niche
    Market พบว่าคู่แข่งขันในประเทศจำนวนไม่มากนัก แต่จะมีคู่แข่งจากต่างประเทศ
    โดยเฉพาะกลุ่มประเทศในภูมิภาคอาเซี่ยน

4.  กลุ่มอื่น ๆ : มีจำนวนและขนาดของคู่แข่งขันขึ้นอยู่กับตลาดของผลิตภัณฑ์นั้น ๆ
    ว่ามีโอกาสในการสร้างกำไรและมีอุปสงค์ (Demand)เพียงใด